Nicolae Ciucă, președintele PNL, le răspunde liberalilor nemulțumiți de înțelegerea cu PSD pe plan local, în special președintelui PNL Timiș, Alin Nica. Ciucă a subliniat că este esențial să se recâștige municipiile care au în prezent primari USR.
"În acest moment, așa cum la municipiul București și sectoare am găsit formula de a candida pe liste comune, ne propunem aceeași abordare în municipiile reședință de județ unde nu sunt primari PSD sau PNL: Timișoara, Bacău și Brașov. Dincolo de ceea ce reprezintă analiza și perspectiva pe care o au la nivel local, datoria noastră este să găsim formula prin care să câștigăm Primăria Timișoara, pentru că este simbolul a ceea ce a reprezentat dreapta în politica din România. Nu s-a luat încă o decizie, mai avem negocieri și vom găsi o formulă potrivită", a declarat Ciucă.
"Politica este pe voturi, ca atare vom număra fiecare vot să ne asigurăm că vom câștiga alegerile atât la nivel de comune, orașe, municipii, cât și la nivel de județ. Decizia se ia pe bază de argumente, nu pe dorința sau intiuiția cuiva anume. Și se ia asumat. Fiecare membru al PNL trebuie să se angajeze la ceea ce înseamnă îndeplinirea obiectivului partidului", a a mai precizat Nicolae Ciucă.
Alin Nica: "Să pui nişte pierzători de joace pe tot terenul mi se pare o alegere foarte proastă"
Preşedintele Consiliului Judeţean Timiş, Alin Nica, a declarat joi, înainte de şedinţa conducerii partidului, că nu fac alianţă cu PSD la Timiş şi că PSD a fost pe locul trei la alegerile din 2020, astfel că, să pui nişte pierzători de joace pe tot terenul i se pare o alegere foarte proastă.
"Noi putem fi de acord cu unele motive de ordine politic dar specificul Timişoarei este altul, Timişoara şi Timişul sunt locuri unde votanţii sunt preponderent de dreapta iar noi, întotdeauna am avut adversar PSD-ul", a spus Alin Nica, înaintea şedinţei PNL "Noi nu putem să facem alianţă cu PSD-ul la Timiş", a precizat Nica.
El a menţionat că "este cea mai proastă alegere pentru judeţul Timiş, pentru că PSD a fost pe locul trei la alegerile din 2020".
"Să pui nişte pierzători de joace pe tot terenul mi se pare o alegere foarte proastă şi în totală disonanţă cu ceea ce îşi doresc oamenii din Timiş", a mai arătat el.
Alin Nica a comentat şi informaţiile că s-ar fi dat Timişul pe un sector al Capitalei. "Nu am cunoştinţă despre astfel de tranzacţii dar dacă s-a întâmplat acest lucru este o chestiune foarte serioasă pentru că spiritul Timişoarei nu poate fi tranzacţionat", a mai arătat el.
Coaliția PSD-PNL ar urma să aibă candidați comuni în Timiș. Astfel, PNL va avea candidatul la Primăria Timișoara, iar PSD candidatul la Consiliul Județean Timiș. Potrivit unor surse politice, Alin Nica ar urma să piardă și conducerea filialei PNL Timiș, care va fi preluată de Vasile Blaga.